ПРОСВЕТНИ ПРЕГЛЕД СРБИЈЕ  
11000 Београд  
фаx 32 35 378  
  
  
Поштовани,  
  
  
Овим путем желимо да Вас информишемо да се у оквиру важних датума из календара јавног здравља традиционално и ове године обележава Светска недеља дојења од 1. до 07. августа као и Национална недеља промоције дојења од 30. септембра до 7. октобра под слоганом **„ПОДРЖИ ДОЈЕЊЕ – ОСНАЖИ РОДИТЕЉЕ. САДА И УБУДУЋЕ”.**

Светска и Национална недеља дојења реализују се на територији Републике Србије уз подршку Министарства здравља Републике Србије, а у организацији Института за јавно здравље Србије „Др Милан Јовановић Батут”. Многобројне предшколске установе, школе, запослени у просвети, предшколска деца, ученици и њихови родитељи, као и здравствени радници и сарадници из Центара за промоцију здравља окружних Института/Завода за јавно здравље дају велики допринос успеху кампање.

Циљ активности кампање је да скренемо пажњу здравственој и широј јавности колики је значај дојења којим се обезбеђује најоптималнија исхрана, правилан раст и развој, заштита и унапређење здравља и детета и мајке, али и да нагласимо значај пружања подршке и помоћи трудницама, бабињарама, мајкама дојиљама и породици да остваре успешно дојење. Остваривање предвиђених активности омогућено је заједничким ангажовањем здравствених и образовних установа, уз учешће запослених, ученика и њихових родитеља, медија (штампе, телевизије, радија) друштвено-хуманитарних, спортских, рекреативних, културних и других организација и удружења.   
  
Молимо вас, да као и ранијих година дате свој допринос у обележавању овог важног датума из Календара здравља и објавите текст конкурса (у прилогу) за 2019.годину у вашем часопису.   
  
Захваљујемо се на сарадњи и срдачно вас поздрављамо.  
  
Начелник Центра за промоцију здравља

Др сц.мед. Јелена Гудељ Ракић

**ИНСТИТУТ ЗА ЈАВНО ЗДРАВЉЕ СРБИЈЕ** **„ДР МИЛАН ЈОВАНОВИЋ БАТУТ”**

**ЦЕНТАР ЗА ПРОМОЦИЈУ ЗДРАВЉА**

**МРЕЖА ИНСТИТУТА/ЗАВОДА ЗА ЈАВНО ЗДРАВЉЕ У РЕПУБЛИЦИ СРБИЈИ**

**РАСПИСУЈУ КОНКУРС**

**ЗА ИЗБОР НАЈБОЉИХ ЛИКОВНИХ И ЛИТЕРАРНИХ РАДОВА НА ТЕМУ**

**„ ПОДРЖИ ДОЈЕЊЕ – ОСНАЖИ РОДИТЕЉЕ. САДА И УБУДУЋЕ”**

Конкурс је део кампање Светска недеља дојења и Национална недеља промоције дојења и намењен је деци из предшколских установа и ученицима основних школа у Републици Србији. Циљ конкурса је да се подстакне здравствено васпитни рад у предшколским установама и основним школама на тему подршке дојењу као најоптималнијем начину исхране новорођенчади и одојчади.

По три најбоља ликовна рада у категорији предшколски узраст и по три најбоља литерарна и ликовна рада у категорији ученика - узраст I - IV разред основне школе и V-VIII разред основне школе, предшколске установе и школе могу да доставе окружном заводу/институту за јавно здравље, Центру за промоцију здравља, са назнаком „За конкурс – Светска недеља дојења“ најкасније до петка, 20. септембра 2019. године. Ликовни радови би требало да буду урађени на папиру, у формату блока број 5.

Најбољи ликовни и литерарни радови биће изабрани на нивоу округа, а затим их окружни заводи/институти за јавно здравље достављају Институту за јавно здравље Србије ''Др Милан Јовановић Батут'' до 27. септембра 2019. године како би се прогласио и промовисао најбољи дечији рад на тему Кампање који ће бити штампан у виду постера током 2020. године и дистрибуиран у домове здравља.

Конкурс није наградног карактера (иако у складу са могућностима могу бити обезбеђене награде на окружном нивоу), већ се кроз избор и промоцију најбољих дечијих радова подстиче здравствено васпитни рад који прати израду радова. Најбољи радови биће изабрани и промовисани на окружном нивоу. Најбољи радови на националном нивоу биће постављени на сајту Института за јавно здравље Србије. Радови се не враћају већ ће бити коришћени за дизајн и штампање здравствено промотивног материјала у циљу континуиране промоције дојења.